Albumom "A Part of Me" Tom Principato osobniji nego ikad
Album je kulminacija mnogih godina provedenih u studiju i na turnejama diljem svijeta, a na njegovim koricama su stare obiteljske slike
Gitarist Tom Principato na washingtonskoj je blues sceni već više od 40 godina. Njegov je novi album inspiriran prijateljima, obitelji i glazbenim suradnicima koji su oblikovali njegov život na sceni i van nje Kao i mnogi drugi koji su odrastali 60-ih godina prošlog stoljeća, Tom Principato sanjao je o tome da svira gitaru u rock and roll bendu. Kao tinejdžer, izoštrio je svoj talnet gitarista i vokalista, po modelu čikaških blues velikana onog vremena. Tom kaže da se naprosto zaljubio u jazz nakon što je čuo legende kao što su Willie Dixon i Muddy Waters: "U ono vrijeme neki od velikana još su uvijek bili živi i svirali. Danas je tu glazbu prilično teško naći, no u ono vrijeme mogli ste naći dosta ploča, dakle bilo je puno takve glazbe." Tom je karijeru počeo 70-ih godina, s blues-rock bendom Powerhouse, dok je istovremeno radio s Big Mama Thornton i Sunnyland Slim. Tom je kasnije osnovao svoju izdavačku kuću pod imenom Powerhouse Records, izdajući svoje albume, kao i albume drugih poznatih washingtonskih blues umjetnika. Njegov posljednji album, “A Part of Me,” kulminacija je mnogih godina provedenih u studiju i na turnejama diljem svijeta. Tom kaže da ovaj album ima najviše autobiografskog sadržaja. Na koricama albuma nalaze se stare obiteljske slike. "Naslovna skladba, kao i još nekoliko drugih na ovom albumu, govore o izgubljenim dragim ljudima. Moj je otac bio profesionalni fotograf te je moje djetinjstvo vrlo dobro dokumentirano," kaže Tom. Tomu se na albumu pridružuju klavijaturisti Chuck Leavell i Brian Auger, trubač Memphis Hornsa, Wayne Jackson, guitarist Sony Landreth, basist Willie Weeks, te bubnjar Jim Brock. Tom i njegov bend spremaju se na turneju po saveznim državama Maryland, Virginia i West Virginia, prije nego što će krenuti na europsku turneju, u koju će biti uključeni koncerti u Njemačkoj, Danskoj i Norveškoj. Premda je još uvijek prilično aktivan, Tom vjeruje da je zanimanje publike za nastupe uživo doseglo vrhunac prije nekih 30 godina: "Svi su podržavali nastupe uživo, a noćni su klubovi cvjetali, ljudi su izlazili van. U ono vrijeme, bilo je prilično uobičajeno da nastupamo u nekom klubu cijeli tjedan. Sada ljudi manje izlaze i nastupi su često svedeni na samo jedan u tjednu. Ljudima se nudi puno više opcija za zabavu, a većina ih je besplatna."